|  |
| --- |
| Mette Dalsgaard og Anne Mette Møller  v1.0, 23. november 2015 |
| OPI-samarbejde om udvikling af strategi for velfærdsteknologi for Halsnæs Kommune |

# Idéoplæg

Netplan Care vil gerne indbyde Halsnæs Kommune til et innovationssamarbejde om udvikling af en kommunal strategi for velfærdsteknologi, der understøtter af kommunens ”Brændende platform: Sundhed og velvære”.

Velfærdsteknologi omfatter her brugerorienterede teknologier, der forsyner eller assisterer brugerne med velfærdsydelser. Formålet er at sikre bedre ressourceudnyttelse og/eller bedre kvalitet. Borgerne vil opleve højere tryghed og sikkerhed, mere fleksibilitet i hverdagen, mere værdighed og selvhjulpenhed. Kommunen vil opnå bedre ressourceudnyttelse, større fokus på kerneopgaven og sparet vejtid.

**Baggrund**

Halsnæs Kommune og Netplan har et mangeårigt samarbejde, som gør, at vi kender hinanden godt. Senest har vi sammen arbejdet med strategi vedrørende bredbåndsinfrastruktur i kommunen. Netplan Care er et kompetencecenter i Netplan med fokus på sundhedsområdet.

Halsnæs Kommune er begyndt på digitalisering af velfærdsydelser inden for sundhedområdet, og det omfatter bl.a.

* De fire velfærdsteknologiske tiltag, som er besluttet på landsplan:

1. Vaske-skylletoiletter
2. Loftslifte
3. Spiserobotter
4. Bedre brug af hjælpemidler.

* Telesår, det første telemedicinske projekt, som er besluttet til landsdækkende udrulning
* Telesundhed i Halsnæs – storskalaprojekt med bl.a. virtuel hjemmepleje med ViewCare
* Intelligente plejesenge
* Toiletter med hæve/sænkefunktion
* Virtuelle receptionister på plejecentrene
* Elektronisk triagering

Et af formålene med en bedre bredbånds- og teleinfrastruktur ud i kommunen er, at den i fremtiden kan bruges til velfærdsydelser og kommunikation med borgere og erhvervsliv.

Men ligesom næsten alle andre kommuner i Danmark, så har Halsnæs Kommune endnu til gode at indarbejde de digitale muligheder i en samlet strategisk satsning med en klar udviklingsvej, fremfor at beslutninger vedrørende initiativer besluttes fra projektidé til projektidé.

**Projektmodel**

Netplan Care planlægger at søge fondsmidler via Innobooster[[1]](#footnote-1) programmet under Innovationsfonden med henblik på at få støtte til konceptudvikling af en kommunal strategi for velfærdsteknologi. Såfremt det lykkes at få bevilget fondsmidler via Innobooster, vil vi foreslå et projektsamarbejde mellem Halsnæs Kommune, Aarhus Universitet Sundhedsteknologi og Netplan Care.

Rollefordelingen vil være:

Netplan Care:

* + Projektledelse
  + Garant for at Halsnæs kommune får et resultat som kan bruges i det videre kommunale arbejde
  + Garant for at projektet fører til en generel konceptudvikling, som Netplan Care kan bruge i andre kommuner
  + Virksomhedsvejleder for studerende på Sundhedsteknologistudiet ved Aarhus Universitet

Halsnæs Kommune:

* + Aktiv part og kravstiller i udviklingen af den strategiske velfærdsstrategi udvikling af strategi for velfærdsteknologi
  + Forankring af projektet i det politiske lag, i kommunens økonomiafdeling, i sundheds-/ældreområdet samt i it-/digitaliseringsafdelingen
  + Kvalitetssikring af produktet

Aarhus Universitet, Sundhedsteknologi:

* + Studieprojekt, arbejdskraft i projektet, vil følge projektet hele vejen rundt og opsøge viden om specifikke leverandørprodukter og -løsninger
  + Vejlederrolle i forhold til egen studerende

Hvis ansøgning om fondsmidler ikke imødekommes, vil vi gerne drøfte andre muligheder for projektets gennemførelse med Halsnæs kommune og Aarhus Universitet Sundhedsteknologi.

**Resultatet af OPI-samarbejdet**

Vi forestiller os, at de forskellige aktører vil få forskellige resultater ud af projektet:

Halsnæs Kommune:

En strategi for velfærdsteknologi, som understøtter de politiske målsætninger, der allerede er på ældre-, handicap- og sundhedsområdet og de brændende platforme. En strategi, som understøtter nationale strategier omkring velfærdsteknologi og digitalisering. En strategi, som udnytter den infrastruktur, som Halsnæs Kommune nu arbejder for at forbedre og som skal indgå sømløst i andre strategier for digitalisering.

Udover strategiudviklingen kan de konkrete leverancer være:

* Politisk beslutningsoplæg
* Opstilling af de budgetmæssige konsekvenser
* Prioritering af de sundhedsfaglige digitale indsatser
* Vurdering af velfærdsstrategiens betydning for kommunens it- og digitaliseringsplatforme
* Brochure til borgerne: ”Halsnæs Kommunes digitale understøtning af Sundhed og velvære”

Aarhus Universitet:

Et spændende semesterprojekt for en dygtig studerende, et projekt, som har kommunalpolitisk berøring og sundhedsteknologisk bredde. At afprøve at arbejde som konsulent for en kommune.

Netplan Care:

Et referenceprojekt og konceptudvikling.

**Proces**

Vi forestiller os et forløb med følgende faser:

* Hensigtserklæring om samarbejdsaftale (er en forudsætning for ansøgning om fondsmidler)
* 3-parts samarbejdet etableres og projektet finansieres
* Projektgennemførelse

Vi foreslår, at projektet følger en innovationsmodel med disse trin:

1. Definition af behov
2. Udvikling af konceptet
3. Gennemførsel af proof-of-concept, dvs. en trykprøve konceptet
4. Levering af produkt
5. Evaluering af produkt

1. Innovationsfonden er den statislige fond, som investerer i iværksættere, forskere og virksomheder med viden og ideer, der skaber vækst og arbejdspladser i Danmark, og Innobooster er et program særligt tilrettet små og mellemstore virksomheder [↑](#footnote-ref-1)